Matriekmeisie van Klein-Karoo sterf in motorongeluk | Netwerk24
Deur Jackie Kruger 23 September 2019 11:01
Die Langenhoven Gimnasium in Oudtshoorn in die Klein-Karoo is in rou gedompel nadat een van sy matriekleerlinge, Marilize Nortier (18), in 'n motorongeluk op die Kango Grotte-pad dood is.
Marilize Nortier. Foto: Facebook/Marilize Nortier
Die ongeluk is Sondag kort voor 08:00 ontdek en dit is onbekend presies hoe laat dit plaasgevind het. Na bewering het die motor die pad verlaat en in 'n watersloot langs die pad beland. Marilize was blykbaar 'n passasier in die motor.
Die omstandighede van die ongeluk is nog nie bekend nie.
Kapt. Malcolm Pojie, polisiewoordvoerder, sê die ongeluk is Sondag omstreeks 07:42 ontdek toe iemand die polisie in kennis gestel het van die motor wat in die sloot lê sowat 10 km van Oudtshoorn.
"Dit is onduidelik hoe laat die botsing plaasgevind het. Die oorledene is in die voertuig gevind waar sy steeds in die passasiersitplek gesit het. Die bestuurder van die voertuig is met beserings in die Mediclinic George opgeneem."
Pojie sê die polisie ondersoek 'n klag van strafbare manslag.
Die Langenhoven Gimnasium sê in 'n boodskap op sy Facebook-blad die personeel en beheerliggaam het met leedwese kennis geneem van die tragiese afsterwe van Marelize, een van die skool se matrieks, en sy simpatie met haar ouers betuig.
Uit inligting op die Facebook-blad, die Gimnasium Ondersteuners Klub, blyk dit dat haar pa, Morné Nortier, 'n oudonderwyser van die Langenhoven Gimnasium is.